b'\n_START_ARTICLE_\nOlbernhaun ratsastaja\n_START_PARAGRAPH_\nOlbernhaun ratsastaja (Olbernhauer Reiterlein) on puusta valmistettu koriste-esine._NEWLINE_Olbernhaun kauppiaat esitteliv\xc3\xa4t keinuratsastajan yleis\xc3\xb6lle ensikerran Leipzigin messuilla vuonna 1782. _NEWLINE_Maailmantalouden kriisi ja suuri lama 1930-luvulla toi mukanaan k\xc3\xb6yhyytt\xc3\xa4 ja ahdinkoa my\xc3\xb6s Erzgebirgen vuoristoseudulle, ja leikkikaluteollisuuden tuotanto lakkasi l\xc3\xa4hes kokonaan. Talvella 1933-1934 perustettiin Talviapuj\xc3\xa4rjest\xc3\xb6 auttamaan tilannetta. Erzgebirgen lelutehtailijat saivat teht\xc3\xa4v\xc3\xa4ksi valmistaa \xe2\x80\x9dtalviapumerkkej\xc3\xa4\xe2\x80\x9d. Niit\xc3\xa4 myytiin valtakunnan erilaisissa tapahtumissa ja rahanker\xc3\xa4ysten yhteydess\xc3\xa4 20 pennin hinnalla. Merkeist\xc3\xa4 saatu tuotto k\xc3\xa4ytettiin h\xc3\xa4d\xc3\xa4nalaisten auttamiseen. _NEWLINE_Talviapumerkit olivat puisia, v\xc3\xa4rikk\xc3\xa4\xc3\xa4sti koristeltuja noin 3 cm l\xc3\xa4pimitaltaan olevia rintamerkkej\xc3\xa4. Niiss\xc3\xa4 kuvattiin enkeleit\xc3\xa4, joulukuusia, joulupukkeja ja toisinaan my\xc3\xb6s satumaailman hahmoja. Vuoden 1935 merkkiin haluttiin aivan erityinen kuva-aihe. Olbernhaunilainen lelutehtailija Max Korb valitsi sellaiseksi keinuhevosen ratsastajineen. Menestys oli valtava ja Olbernhaun pienest\xc3\xa4 ratsastajasta tuli Saksassa maankuulu hahmo. _NEWLINE_Vuonna 1968 ratsastajaa alettiin ensi kerran valmistaa sarjatuotantona pienen\xc3\xa4 koriste-esineen\xc3\xa4. Olbernhaun ratsastaja on nykyisin Erzgebirgen alueen puuleluvalmistajien liiton virallinen tuotemerkki. Sit\xc3\xa4 on j\xc3\xa4ljitelty moneen tarkoitukseen, mutta alkuper\xc3\xa4isi\xc3\xa4 ratsastajia valmistetaan edelleen ainoastaan Olbernhaun puutaidepajoissa.'